สวัสดีครับ ผมอยากสอบถามอาการหน่อยครับว่า อาการเหล่านี้ที่ผมเป็นอยู่นั้นเป็นอะไร อาการคือรู้สึกมึนๆหัวตรงท้ายทอยเล็กน้อยตอนตื่นนอน แต่บ้านไม่หมุน พอตื่นแล้วอาการมึนท้ายทอยก็หายไปหรือพอรู้สึกหน่วงเบาๆ เวลาเดินก็รู้สึกเหมือนโคลงเคลงนิดหน่อย แต่ทรงตัวได้สบายๆอยู่ รู้สึกเบื่ออาหารทั้งๆที่เป็นคนกินข้าวเก่ง (ซื้อยาเจริญอาหารกินเองได้มั้ยครับ) และมีตาพร่าเป็นบางเวลา (ไม่รู้ว่าตาพร่านี่เกี่ยวกับที่ผมเล่นโทรศัพท์มากไปมั้ย) เมื่อ 2 เดือนก่อนเคยเจ็บหูข้างซ้ายมากจนหูซ้ายอื้อ การได้ยินลดลงอย่างมาก พูดทีเสียงจะก้องอยู่ในหัวตลอด และมักมีน้ำใสๆมีกลิ่นไหลออกมาจากหูซ้าย (ไม่มีหนอง) แต่ตอนนั้นผมไม่ได้ไปหา ปล่อยให้หูหายเจ็บไปเอง ซึ่งมันก็หายเจ็บจริงๆ แต่มันมักจะมีอาการเจ็บขึ้นมาเรื่อยๆ เป็นๆหายๆ แต่ตอนนี้ไม่มีอาการเจ็บหูไม่หูอื้อแล้ว แต่เวลานอนตะแคงซ้ายชอบปวดหูลามไปขมับซ้ายและต้นคอซ้าย แต่แปปเดียวก็หาย และเวลาออกกำลังกายเหนื่อยๆ หูข้างซ้ายจะอื้อจนเสียงพูดนี่ก้องในหูเลยครับ แต่ถ้าออกกำลังกายเสร็จแล้วนั่งพักแปปหนึ่ง หูข้างซ้ายก็จะกลับมาได้ยินเหมือนเดิมครับ ไม่ทราบว่าผมเป็นอะไรครับ รู้สึกรำคาญมาก โดยเฉพาะอาการเบื่ออาหารกับมึนหัวและเดินโคลงเคลงนิดหน่อย
สวัสดีค่ะ อาการมึนศีรษะตรงท้ายทอย รู้สึกหน่วงๆ ปวดในหู หูอื้อ ดังกล่าวมานั้น อาจจะเกิดจาก การมีการติดเชื้อภายในหูชั้นกลางหรือหูชั้นใน เยื่อแก้วหูทะลุ มีน้ำในหูไม่เท่ากัน มีเนื้องอกในเส้นประสาทที่มาเลี้ยงหู หรือถ้าเดินเซมากๆ อาจจะเกี่ยวกับ เนื้องอกที่สมองที่ใช้ในการทรงตัว หรือมีเลือดออก/เส้นเลือดตีบในสมองได้ดังนั้นอาการเจ็บหู หูอื้อ มึนศีรษะที่เป็นมากจนรบกวนการใช้ชีวิตประจำวันนั้น ควรไปพบแพทย์เพื่อตรวจเพิ่มเติมในหูและตรวจระบบประสาทอย่างละเอียดต่อไป ไม่ควรปล่อยทิ้งไว้ ถ้ามีความผิดปกติทางระบบประสาทร่วมด้วย อาจจะต้องได้รับการเอ็กซเรย์คอมพิวเตอร์เพิ่มเติมเบื้องต้นหลีกเลี่ยงการทำงานกับเครื่องจักรหรือการขับรถไปก่อน กินยาแก้เวียนศีรษะเพื่อบรรเทาอาการได้เบื้องต้น ระวังการกระทบกระแทกที่ใบหู รับประทานยาแก้ปวดหูได้ ไม่ฉีดน้ำเข้าหูโดยตรง